Ramses II

Ramses II (ook bekend as Ramses die Grote) was die derde farao van Antieke Egipte se 19de Dinastie. Hy word dikwels beskou as die grootste, mees gevierde en magtigste farao. Sy opvolgers en latere Egiptenare het hom die "Groot Voorouer" genoem.
Hy het verskeie militêre veldtogte na die Levant gelei en Egipte se beheer oor Kanaän hervestig. Hy het ook veldtogte in die suide in onder meer Nubië gevoer.

Bewind 

Ramses is op 14-jarige ouderdom deur sy pa, Seti I, as troonopvolger aangewys. Hy het die troon vermoedelik in sy laat tienerjare bestyg en van 1279 tot 1213 v.C. oor Egipte regeer – altesaam 66 jaar en 2 maande, volgens beide die Egiptiese historikus Manetho en Egiptiese kontemporêre historiese rekords.

In die vroegste deel van sy bewind het Ramses II gekonsentreer op die bou van stede, tempels en monumente. Hy het die stad Pi-Ramses in die Nyldelta gestig as sy nuwe hoofstad en basis vir sy veldtogte teen Sirië. Dit is gebou op die ruïnes van die stad Avaris, die hoofstad van die Hyksos toe hulle Egipte oorgeneem het, en was ook die ligging van die hooftempel van Set.

Hy is waarskynlik op 90 of 91 dood. Hy het ’n rekord van 14 Sed-feeste beleef – die eerste is ná 30 jaar gehou om die farao se lang bewind te vier, en daarna elke drie jaar.

Ramses II is in die Vallei van die Konings begrawe; sy liggaam is later geskuif na ’n ander plek, waar dit in 1881 ontdek is. Dit is nou in die Kaïro-museum.

Bouprojeke en monumente

Ramses het uitgebreide bouprojekte dwarsoor Egipte en Nubië aangepak, en sy cartouches is prominent aangebring in geboue wat hy nie eens laat bou het nie. Sy eer is besing op klippe, standbeelde, paleise en tempels, waarvan die Ramesseum in Wes-Thebe die merkwaardigste is, asook in die rotstempels van Aboe Simbel. Hy het geboue laat oprig van die Nyldelta tot in Nubië op ’n skaal wat geen farao voor hom gedoen het nie. Hy het ook ’n nuwe hoofstad in die delta gestig, bekend as Pi-Ramses.

Sy gedenktempel, vandag bekend as die Ramesseum, was net die begin van die farao se obsessie met geboue oprig. In die derde jaar van sy bewind het Ramses die mees ambisieuse bouprojek sedert die piramides begin. Die gesig van Egipte is deur hom verander. In Thebe het die antieke tempels ’n nuwe voorkoms gekry sodat elkeen eer aan Ramses bewys het as ’n simbool van sy goddelike natuur en mag. Ramses het homself laat verewig in klip en het die metodes van klipmesselary verander. Die elegante maar vlak reliëfwerk van vorige farao's kon maklik deur hulle opvolgers uitgevee word, maar Ramses het op diep graveerwerk aangedring sodat dit nie later so maklik verander kon word nie. Dit was ook prominenter in die Egiptiese son en het sy verhouding met die Egiptiese songod Ra weerspieël.

Ramses het groot monumente laat bou, insluitende die argeologiese kompleks Aboe Simbel en die dodetempel bekend as die Ramesseum. Hy het kuns gebruik as ’n manier om propaganda te maak vir sy oorwinnings oor buitelanders; dié is op talle tempelreliëfs aangebring. Hy het meer kolossale standbeelde van hom laat oprig as enige farao voor hom en het baie bestaande standbeelde oorgeneem deur sy naam in ’n cartouche op hulle te laat aanbring.

Verwysings

Eksterne skakels 
 Egipte se goue ryk: Ramses II
 Ramses II
 Ramses II by digitalegypt
 
  Hierdie artikel is vertaal uit die Engelse Wikipedia

Farao's van Egipte
Geboortes in 1302 v.C.
Mense in die 13de eeu v.C.
Sterftes in 1212 v.C.